b'\n_START_ARTICLE_\nVibo Valentia (pokrajina)\n_START_SECTION_\nZgodovinske zanimivosti\n_START_PARAGRAPH_\nPokrajina se imenuje po glavnem mestu, ki je v teku stoletij ve\xc4\x8dkrat menjalo ime. Najstarej\xc5\xa1i prebivalci (Ausoni ali Enotri) so ga imenovali Veip. Grki, ki so se tod naselili v sedmem stoletju pr. n. \xc5\xa1t., so mu dali ime Hipponion, kar je ostalo do prihoda rimskih zavojevalcev, ki so tu leta 192 pr. n. \xc5\xa1t. ustanovili kolonijo. Ta se je takoj mo\xc4\x8dno razvila in \xc5\xbee po enem stoletju (89 pr. n. \xc5\xa1t.) je postala municipium z oblastjo nad obse\xc5\xbenim ozemljem. Rimljani so ga poimenovali Vibona ali Vibo in zaradi njegove strate\xc5\xa1ke pomembnosti so mu priznavali vzdevek Valentia (= veljavnost, vplivnost). V desetem stoletju so tur\xc5\xa1ki vpadi razdejali pristani\xc5\xa1\xc4\x8de in njegovo zaledje, s \xc4\x8dimer je bilo mesto uni\xc4\x8deno. Obnovil ga je Friderik II. in mu dal novo ime, Monteleone, ki je ostalo do leta 1927, ko je bilo dolo\xc4\x8deno dana\xc5\xa1nje ime, a z latinsko izgovorjavo val\xc3\xa8ncja namesto italijanske val\xc3\xa8ntia.'